**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.10.2017, ora 08.00 – 11.10.2017, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 11.10.2017, ora 7.00**

**RÂURI**

**Debitele au fost, în general, staţionare**, exceptând unele râuri din bazinele hidrografice Vișeu, Iza, Tur, Someșul Mare, unde au fost în creștere, din cauza precipitațiilor căzute în interval și propagării, și râurile din bazinele hidrografice Ialomița, Buzău, Râmnicu Sărat, Putna, Trotuș, bazinul superior al Oltului, cursul inferior al Mureșului, unde au fost în scădere.

Creşteri izolate de niveluri şi debite, cauzate de precipitaţiile slabe cantitativ căzute în interval s-au mai înregistrat și pe unele râuri mici din zonele de deal şi de munte din bazinele superioare ale Crasnei, Barcăului, Crișului Repede și Crișului Alb.

Debitele se situează, în general, la valori cuprinse între 30-90% din mediile multianuale lunare, mai mari (în jurul şi peste mediile lunare) pe râurile din bazinele hidrografice: Bârzava, Prahova, Buzău, Putna, Râmnicu Sărat, pe unii afluenți ai Oltului superior, pe cursul mijlociu şi inferior al Ialomiţei, pe râurile din Dobrogea, cursurile superioare ale Vișeului, Crișului Repede, Crișului Negru și Someșului Mic şi mai mici (sub 30% din normalele lunare) pe râurile din bazinele Bârladului şi Jijiei, precum şi pe unii afluenţi ai Mureşului inferior, Oltului superior și Argeșului superior.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi, în general, staţionare**, exceptând râurile din bazinele hidrografice Ialomița, Buzău, Râmnicu Sărat, Putna, Trotuș, bazinele superioare ale Vișeului, Izei, Turului, Lăpușului, Someșului, Crasnei, Barcăului, Crișurilor, Someșului Mic, Arieșului, Oltului, unde vor fi în scădere.

Sunt posibile creşteri izolate de niveluri şi debite pe unele râuri mici din zonele de deal şi de munte din nordul țării, în urma precipitaţiilor slabe cantitativ prognozate.

**Nivelurile** pe râuri la staţiile hidrometrice **se vor situa sub** **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 10–11.10.2017 **a fost staţionar, având valoarea de 3400 m3/s**, sub media multianuală a lunii **octombrie (3850 m3/s).**

În aval de Porţile de Fier debitele au fost în scădere, exceptând sectorul Calafat – Bechet, unde au fost staționare.

**Debitul la intrarea în ţară** (secţiunea Baziaş) **va fi staţionar (3400 m3/s).**

În aval de Porţile de Fier debitele vor fi în scădere pe sectoarele Gruia – Calafat și Zimnicea – Tulcea şi relativ staţionare pe sectorul Bechet – Turnu Măgurele.

**2.** **Situaţia meteorologică în intervalul 10.10.2017, ora 08.00 –11.10.2017, ora 06.00**

**În ţară,** valorile termice au fost comparabile cu cele din ziua precedentă în cea mai mare parte a teritoriului și au caracterizat o vreme răcoroasă în nord-vest, în centru și zona deluroasă din vest-sud-vest și apropiată de normalul climatologic al datei în rest. Temperaturile maxime s-au încadrat între 8 grade la Joseni și 21 de grade la Calafat. Cerul a fost variabil spre senin, cu înnorări temporare în vest, nord-vest și centru; a plouat slab, local în Maramureș și izolat în Crișana, Banat, Transilvania și Oltenia, iar în Munții Apuseni și nordul Carpaților Orientali, la peste 1800 m altitudine, precipitațiile au fost sub formă de lapoviță și ninsoare. Vântul a suflat slab și moderat, cu unele intensificări în zona montană înaltă. Stratul de zăpadă s-a menținut la înălțimi mari în Carpații Meridionali și de Curbură și măsura, pe platformele stațiilor meteorologice, până la 60 cm la Vârful Omu. Pe arii restrânse, în orele dimineții, în zonele joase din estul, sud-estul și centrul țării s-a semnalat ceață, iar spre sfârsitul nopții în Transilvania, centrul Moldovei și în nordul Olteniei s-a produs brumă. La ora 06.00 se înregistrau valori termice între -1 grad la Întorsura Buzăului, Bozovici, Voineasa și Apa Neagră și 11 grade la Săcuieni, Oradea și Cotnari.

**Observație*:*** *începând de ieri, de la ora 06.00, au fost în vigoare 8 atenționări cod galben privind fenomene meteorologice periculoase imediate, 4 emise de SRPV Sibiu și câte una de SRPV Bacău, SRPV Cluj Napoca, SRPV Constanța și CNPM București pentru Muntenia.*

**La Bucureşti,** vremea s-a menținut frumoasă, iar valorile termice au fost apropiate de cele normale ale datei. Cerul a fost variabil, mai mult senin, iar vântul a suflat, în general, slab. Temperatura maximă a fost de 17 grade la Afumați, 18 grade la Băneasa și 19 grade la Filaret. La ora 06.00 se înregistrau 4 grade la stația meteo Băneasa, 5 grade la Afumați și 6 grade la Filaret.

**3. Prognoza meteorologică în intervalul 11.10.2017, ora 8.00 – 12.10.2017, ora 08.00**

**În ţară,** vremea se va încălzi ușor în toate regiunile, astfel că, în majoritatea zonelor, se vor înregistra temperaturi în jurul celor normale pentru a doua decadă a lunii octombrie; cele maxime se vor încadra între 13 grade izolat în Maramureș și 23 de grade în vestul Olteniei, iar cele minime vor fi cuprinse, în general, între 3 și 11 grade. Cerul va fi variabil, cu înnorări temporare în nord, nord-vest și centru; va ploua local în Maramureș și pe arii restrânse în Crișana, nordul și estul Transilvaniei și nordul Moldovei. Vântul va sufla slab și moderat, cu unele intensificări pe crestele montane. Dimineața și noaptea, în zonele joase, izolat, se va semnala ceață.

**La Bucureşti,** vremea va fi predominant frumoasă și în încălzire ușoară, cu o temperatură maximă de 20...21 de grade și o minimă de 5...7 grade. Cerul va fi variabil, iar vântul slab până la moderat.

**4.** I**nformare nivometeorologică valabilă pentru masivele Bucegi şi Făgăraş (versantul nordic) emisă pentru perioada 10.10.2017, ora 20.00 – 12.10.2017, ora 20.00**

În data de 10.10.2017, ora 15, stratul de zăpadă măsura pe platformele staţiilor meteorologice: 62 cm la Vf.Omu, 24 cm la Bâlea-Lac, 2 cm la Sinaia şi era discontinuu la Fundata. În zona înaltă din Bucegi s-au semnalat avalanşe de zăpadă proaspătă. În zonele adăpostite sunt prezente depozite mai însemnate.

În intervalul următor vremea se va încălzi. Cerul va fi variabil, temporar noros şi trecător se vor mai semnala precipitaţii slabe mixte în zona crestelor şi predominant sub formă de ploaie în rest. Vântul va sufla în general moderat cu intensificări care vor atinge şi depăşi la rafală 50-60 km/h în zonele înalte.

**Stabilitatea şi evoluţia stratului de zăpadă:**

La peste 2000 m, mai ales în Bucegi - **RISC MODERAT (2):**

Încălzirea vremii va determina umezirea, îndeosebi la suprafaţă, a stratului de zăpadă şi accelerarea procesului de tasare. Temperaturile diurne care vor deveni pozitive şi cele nocturne negative vor favoriza formarea crustelor de îngheţ la suprafaţa stratului.

Stratul este mediu stabilizat, iar pe pantele înclinate vor fi posibile declanşări de avalanşe atât spontan, cât şi la supraîncărcări mari.

***II. CALITATEA APELOR***

**Pe râurile interioare**

**G.N.M.-C.J. Timiș** informează că în urma unei sesizări telefonice din data de 06.10.2017 prin care era semnalat un fenomen de mortalitate piscicolă pe râul Timiș, în zona comunei Racovița, s-a deplasat pe teren pentru investigații în perioada 06-09.10.2017 o echipă formată din membri de la G.N.M.-C.J. Timiș, A.B.A. Banat și A.J.V.P.S. Timiș. Au fost identificați pești morți (puiet și câteva zeci de exemplare de mărime medie) în aval de podul peste râul Timiș din comuna Racovița, loc în care apa era tulbure, de culoare roșcată și se simțea în aer miros de amoniu. Au fost prelevate probe de apă și pești de către A.B.A. Banat și A.J.V.P.S. Timiș. În zona localității Sârbova, la cca 8 km în aval de comuna Racovița, apele râului erau limpezi și nu au fost observați pești morți. Echipa s-a deplasat și la Stația de epurare Jabăr, situată la cca 15 km în amonte de comuna Racovița, pentru investigarea posibilității evacuării de ape netratate, unde a fost informată de personalul stației că pompele de colectare a nămolului din decantoarele secundare nu funcționează, acesta fiind evacuat împreună cu fracția lichidă, prin deversor, în râul Timiș. Se precizează că Stația de epurare Jabăr, aparținând societății Meridian 22 Lugoj, funcționează necorespunzător și nu deține autorizație de mediu și gospodărire a apelor, fiind deja sancționată de G.N.M.-C.J. Timiș în luna iulie 2016. Echipa mixtă va continua investigațiile. Se va reveni cu informații suplimentare.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 09.10.2017, în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană, cu valoarea limită zilnică de 50 µg/mc.

**2. În domeniul solului şi vegetaţiei**

**G.N.M.-C.J. Constanța** informează că în data de 10.10.2017, la ora 19:27, a izbucnit un incendiu de vegetație uscată, care a afectat 3 ha de miriște în dreptul localității Murfatlar, la km 201 de pe autostrada A2 (sensul de mers București-Constanța). I.S.U. Dobrogea a intervenit pentru stingerea incendiului, acesta fiind lichidat la ora 21.50.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**